Document ID: 32000L0042

Komisjoni direktiiv 2000/42/EÜ,
2. juuni 2000,
millega muudetakse nõukogu direktiivide 86/362/EMÜ, 86/363/EMÜ ja 90/642/EMÜ (vastavalt teraviljas, loomses toidus ja teatavates taimsetes saadustes, kaasa arvatud puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta) lisasid
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 24. juuli 1986. aasta direktiivi 86/362/EMÜ teraviljas sisalduvate ja selle pinnal esinevate pestitsiidide jääkide piirnormide kehtestamise kohta, [1] viimati muudetud komisjoni direktiiviga 2000/24/EÜ, [2] eriti selle artiklit 10,
võttes arvesse nõukogu 24. juuli 1986. aasta direktiivi 86/363/EMÜ loomses toidus sisalduvate ja selle pinnal esinevate pestitsiidide jääkide piirnormide kehtestamise kohta, [3] viimati muudetud direktiiviga 2000/24/EÜ, eriti selle artiklit 10,
võttes arvesse nõukogu 27. novembri 1990. aasta direktiivi 90/642/EMÜ taimset päritolu saadustes, sealhulgas puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta, [4] viimati muudetud direktiiviga 2000/24/EÜ, eriti selle artiklit 7,
ning arvestades järgmist:
(1) Nõukogu direktiivides 94/29/EÜ [5] ja 94/30/EÜ, [6] millega määratakse kindlaks direktiivide 86/362/EMÜ, 86/363/EMÜ ja 90/642/EMÜ lisades nimetatud benalaksüüli, benfurakarbi, karbofuraani, karbosulfaani, tsüflutriini, etefooni, fenarimooli, furatiokarbi, lambda-tsühalotriini, metalaksüüli ja propikonasooli jääkide piirnormid, on sätestatud, et paljude toodete puhul määratakse pestitsiidide jääkide piirnormiks automaatselt asjakohane analüütiliselt määratud alammäär, välja arvatud juhul, kui enne 30. juunit 1999 on vastu võetud teistsugused piirnormid. See tähtpäev muudeti komisjoni direktiiviga 97/71/EÜ [7] tähtpäevaks "hiljemalt 1. juuliks 2000".
(2) Nõukogu direktiivides 95/38/EÜ [8] ja 95/39/EÜ, [9] millega määratakse kindlaks direktiivide 86/362/EMÜ, 86/363/EMÜ ja 90/642/EMÜ lisades nimetatud aldikarbi, amitraasi, metidatiooni, metomüüli, tiodikarbi, metüülpirimifossi ja tiabendasooli jääkide piirnormid, on sätestatud, et paljude toodete puhul määratakse pestitsiididejääkide piirnormiks automaatselt asjakohane analüütiliselt määratud alammäär, välja arvatud juhul, kui enne 1. juulit 2000 on vastu võetud teistsugused piirnormid.
(3) Nõukogu direktiivides 96/32/EÜ [10] ja 96/33/EÜ, [11] millega määratakse kindlaks direktiivide 86/362/EMÜ, 86/363/EMÜ ja 90/642/EMÜ lisades nimetatud kloromekvaadi, diasinooni, dikofooli, disulfotooni, endosulfaani, fenbutatiinoksiidi, mekarbaami, foraadi, propoksuuri, propüsamiidi, triasofossi ja triforiini jääkide piirnormid, on sätestatud, et paljude toodete puhul määratakse pestitsiidijääkide piirnormiks automaatselt asjakohane analüütiliselt määratud alammäär, välja arvatud juhul, kui enne 30. aprilli 2000 on vastu võetud teistsugused piirnormid. See tähtpäev muudeti direktiiviga 97/71/EÜ tähtpäevaks "hiljemalt 1. juuliks 2000".
(4) Komisjoni direktiivis 98/82/EÜ, [12] millega määratakse kindlaks direktiivide 86/362/EMÜ, 86/363/EMÜ ja 90/642/EMÜ lisades nimetatud benomüüli, karbendasiimi, metüültiofanaadi, klorotaloniili, fenvaleraadi (sealhulgas muud koostisosade segud), atsefaadi ja kvinalfossi jääkide piirnormid, on sätestatud, et paljude toodete puhul määratakse pestitsiidide jääkide piirnormiks automaatselt asjakohane analüütiliselt määratud alammäär, välja arvatud juhul, kui enne 1. juulit 2000 on vastu võetud teistsugused piirnormid.
(5) Eespool nimetatud kohad jäeti kõnealuste direktiivide lisades lahtiseks või määrati kindlaks ajutiselt, kuna nende vastuvõtmise ajal ei olnud ühenduse tasandil jääkide piirnormide kehtestamiseks piisavalt andmeid. Kõnealuse tähtpäeva kindlaksmääramise eesmärgiks oli anda huvitatud isikutele vajaduse ja põhjendatuse korral piisavalt aega, et esitada andmed, mille abil on võimalik ühenduse tasandil vastu võtta analüütiliselt määratud alammäärast kõrgemad jääkide piirnormid. Tähtpäev tehti huvitatud isikutele teatavaks. Paljude täitmata lahtrite kohta on esitatud täiendavaid andmeid, mis võimaldavad piirnormid kindlaks määrata. Kui täiendavaid andmeid ei ole esitatud, on asjakohane määrata jääkide piirnormiks analüütiliselt määratud alammäär.
(6) Ühenduse kaubanduspartnerid on esitanud taotlusi kõrgemate piirnormide kehtestamiseks mõnede kõnealuste pestitsiidide jaoks, mille jääkide piirnormid on baasdirektiivide lisades juba kindlaks määratud, ning lisanud taotlustele täiendavad andmed.
(7) Olemasolev teave on läbi vaadatud. Paljude lahtrite puhul on andmed piisavad analüütiliselt määratud alammäärast kõrgema jääkide piirnormi kindlaksmääramiseks ja kõnealust piirnormi on asjakohane tõsta. Mõnede lahtrite puhul on olemasolev teave ebapiisav ja seetõttu on asjakohane kehtestada jääkide piirnormiks analüütiliselt määratud alammäär. Mõne lahtri puhul on teave piisav, kuid osutab sellele, et analüütiliselt määratud alammäärast kõrgema jääkide piirnormi kehtestamine võib põhjustada tarbijate lubamatult akuutset või kroonilist kokkupuudet jääkidega. Sellistel juhtudel on asjakohane määrata jääkide piirnormiks analüütiliselt määratud alammäär.
(8) Komisjoni 7. aprilli 1998. aasta otsusega 98/270/EÜ [13] (toimeainet fenvaleraati sisaldavate taimekaitsevahendite lubade tühistamise kohta) on liikmesriike kohustatud tühistama fenvaleraadi taimekaitsevahendina kasutamise load 7. aprilliks 1999. Esfenvaleraadi kasutamine on jätkuvalt lubatud. Kuna praegune direktiivide 86/362/EMÜ, 86/363/EMÜ ja 90/642/EMÜ lisades sisalduv kirjeldus "Fenvaleraat, sealhulgas muud koostisosade segud" ei tee vahet fenvaleraadi ja esfenvaleraadi kasutamisest tulenevate jääkide vahel, on asjakohane muuta asjaomase jäägi määratlust ja piirnormi selliselt, et see kajastaks esfenvaleraadi kasutamise jätkuvat lubamist ja fenvaleraadi kasutamise keelamist.
(9) Tarbijate eluaegset kokkupuutumist kõnealuste pestitsiididega toiduainete kaudu, mis võivad sisaldada nende pestitsiidide jääke, on hinnatud ja mõõdetud vastavalt Euroopa Ühenduses kasutatavatele menetlustele ja tavadele, võttes arvesse Maailma Tervishoiuorganisatsiooni avaldatud juhiseid, [14] ning on välja arvutatud, et käesolevas direktiivis kindlaksmääratud jääkide piirnormid ei põhjusta aktsepteeritava päevadoosi ületamist.
(10) Tarbijate akuutset kokkupuudet kõnealuste pestitsiididega iga toiduaine kaudu, mis võib sisaldada nende pestitsiidide jääke, on hinnatud ja mõõdetud vastavalt Euroopa Ühenduses kasutatavatele menetlustele ja tavadele, võttes arvesse Maailma Tervishoiuorganisatsiooni avaldatud juhiseid. On välja arvutatud, et käesolevas direktiivis täitmata lahtrite osas kindlaksmääratud piirnormid ei põhjusta ägedat toksilist mõju.
(11) Tarbijate nõuetekohaseks kaitsmiseks kokkupuute eest sellistes saadustes sisalduvate ja nende pinnal esinevate jääkidega, mille jaoks ei ole luba antud, on asjakohane kehtestada kõikide nõukogu direktiividega 86/362/EMÜ, 86/363/EMÜ ja 90/642/EMÜ hõlmatud toodete puhul ajutiseks jääkide piirnormiks analüütiliselt määratud alammäär.
(12) Käesolevas direktiivis sätestatud piirnormide osas on ühenduse kaubanduspartneritega Maailma Kaubandusorganisatsiooni kaudu konsulteeritud ja nende arvamusi kõnealuste piirnormide osas on arvesse võetud.
(13) Taimede teaduskomitee arvamusi, eriti nõuandeid ja soovitusi pestitsiididega töödeldud toiduainete tarbijate kaitse osas on arvesse võetud. Eespool osutatud ja Maailma Tervishoiuorganisatsiooni kirjeldatud metoodika, nii nagu referentliikmesriigid seda kohaldavad ja komisjon on seda alalises taimetervise komitees kontrollinud ja hinnanud, on kooskõlas taimede teaduskomitee juhistega. [15]
(14) Käesoleva direktiiviga ettenähtud meetmed on kooskõlas alalise taimetervise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 86/362/EMÜ II lisa A osas loetletud jääkide piirnormid asendatakse käesoleva direktiivi I lisas loetletud piirnormidega asjaomaste pestitsiidide puhul.
Artikkel 2
1. Direktiivi 86/363/EMÜ II lisa A osas loetletud jääkide piirnormid asendatakse käesoleva direktiivi II lisas loetletud piirnormidega asjaomaste pestitsiidide puhul.
2. Direktiivi 86/363/EMÜ II lisa B osas loetletud jääkide piirnormid asendatakse käesoleva direktiivi III lisas loetletud piirnormidega asjaomaste pestitsiidide puhul.
Artikkel 3
1. Direktiivi 90/642/EMÜ II lisas loetletud jääkide piirnormid asendatakse käesoleva direktiivi IV lisas loetletud piirnormidega asjaomaste pestitsiidide puhul.
2. Atsefaadi piirnorm virsikute puhul on 0,02 [16] mg/kg.
Artikkel 4
Liikmesriigid jõustavad käesoleva direktiivi täitmiseks vajalikud õigusnormid hiljemalt 28. veebruariks 2001. Liikmesriigid teatavad neist viivitamata komisjonile.
Liikmesriigid kohaldavad kõnealuseid õigusnorme alates 1. juulist 2001.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 5
Käesolev direktiiv jõustub järgmisel päeval pärast selle avaldamist Euroopa Ühenduste Teatajas.
Artikkel 6
Käesolev direktiiv on adresseeritud liikmesriikidele.
Brüssel, 22. juuni 2000

Labels: 0
17
20
6